ભારતીય પ્રજા રાહુલ ગાંધીમાં બહુ ઝીણી નજરે રસ લેવા લાગી છે. તેઓ ક્યાં જાય છે, કોને મળે છે, શું બોલે છે એમાં સામાન્ય નાગરિકો રસ લે છે. જે રીતે પોતાના સંતાનની પુખ્ત સમજણ વિચાર, અભિવ્યક્તિ અને કાર્યકૌશલની પ્રતીક્ષા હોય છે તે જ રીતે લોકશાહી દેશની પ્રજાને પોતાના નેતામાં સ્વાભાવિક રીતે જ રસ પડે છે. ગુજરાતમાં રાહુલ ગાંધીની પ્રચારાત્મક ચૂંટણી સભાઓ ભરચક જવા લાગી એનાથી સમગ્ર વાતાવરણ પલટાઈ ગયું. પ્રદેશ કૉંગ્રેસની અનેક મર્યાદાઓ છતાં રાહુલ ગાંધી છવાઈ જવા લાગ્યા. એમણે કેટલાક બહુ રસપ્રદ નિરીક્ષાણો રજૂ કર્યા. એ બધા જ ભાજપની વિરુદ્ધમાં ન હતા, પરંતુ એ બહાને તેમણે ગુજરાત અને દેશ વિશેના પોતાના વિઝનની રજૂઆત કરી જેનો પડઘો દેશભરમાં પડ્યો ભાજપના સત્ય, અર્ધસત્ય અને અસત્યથી યુક્ત ધુંઆધાર પ્રચાર સામે રાહુલનો નવો અવાજ લોકોએ કાને ધર્યો. રાષ્ટ્રીય સ્તરના નેતા માટે એક રાજ્યની હાર-જીત એટલી મહત્વની નથી હોતી જેટલી એના પક્ષની પોલિસી. રાહુલ ગાંધીની લોકિપ્રયતામાં એકાએક આવેલી પ્રારંભિક ભરતીને જોઈને કૉંગ્રેસ વર્કિંગ કમિટીએ એમને પક્ષના સર્વોચ્ચ અધ્યક્ષપદે બેસાડી નવા સુકાની બનાવવાનો નિર્ણય લીધો, જે અણધાર્યો પણ છે. કારણ કે ઈ.સ. ર૦૧૯ની સંસદની ચૂંટણીના પૂર્વપ્રભાતે તેઓ અધ્યક્ષપદની ધૂરા સંભાળશે એવી માન્યતા હતી.